Virallinen lehti nro C 198 , 08/07/1996 s. 0214



B4-0770, 0779, 0786, 0789, 0798, 0821 ja 0824/96 Päätöslauselma Burundista Euroopan parlamentti, joka - ottaa huomioon aikaisemmat päätöslauselmansa Burundin tilanteesta ja erityisesti 12. lokakuuta 1995 antamansa päätöslauselman kahden lähetystyöntekijän ja yhden vapaaehtoistyöntekijän murhasta ((EYVL C 287, 30.10.1995, s. 199)), A. on erityisen huolestunut jatkuvasta väkivallasta Burundissa, mikä voi johtaa täysimittaiseen selkkaukseen ja muodostaa vakavan uhan koko alueen vakaudelle, B. on kauhistunut ja syvästi järkyttynyt saatuaan tietää Punaisen Ristin Burundin edustajien Juan Ruffinon, Reto Neuensshwanderin ja Cédric Martinin kuolemista väijytyksessä Cibitoken maakunnassa, jossa he olivat avustaneet tuhansia hätäsiirtolaisia, C. on syvästi huolestunut avustustyöntekijöihin kohdistuneen väkivallan murhaavasta kiihtymisestä Burundissa, ja huolestunut siitä, että nämä uhat saattavat johtaa kansainvälisen läsnäolon vetäytymiseen ja tämän seurauksena avoimen selkkauksen alkamiseen, D. on syvästi huolestunut useimpien avustusjärjestöjen vaikeuksista, jotka liittyvät erityisesti turvallisuutta koskeviin puutteisiin niiden avustaessa hätää kärsivää siviiliväestöä, ja siitä, että useimpien avustusjärjestöjen on ollut pakko lähteä maasta, E. uudistaa täyden tukensa Burundin laillisille ja demokraattisille instituutioille, jotka yrittävät varmistaa, että 10. lokakuuta 1994 tehtyä hallitussopimusta noudatetaan, ja jotka yrittävät riisua aseista ääriryhmittymiä, jotka eivät ole hallittavissa ja jotka kylvävät kauhua koko maassa, 1. Tuomitsee voimakkaasti Kansainvälisen Punaisen Ristin kolmen jäsenen murhat ja kaikki muut ääriryhmien ja armeijan osien siviiliväestöön kohdistamat murhat ja väkivaltaiset teot; 2. Vaatii, että Kansainvälisen Punaisen Ristin kolmen edustajan murhat tutkitaan viipymättä, perusteelllisesti ja puolueettomasti; 3. Osoittaa uhrien omaisille ja Kansainväliselle Punaiselle Ristille surunvalittelunsa; 4. Osoittaa lämpimän kiitoksen kaikille Burundissa ja muissa maissa toimineille avustusjärjestöille niiden rohkeasta työstä, erityisesti työskenneltäessä vaikeissa olosuhteissa paikallisen väestön hyväksi; 5. Pyytää komissiota jatkamaan sen humanitaarisia avustustoimia siellä, missä niitä tarvitaan, ja ottamaan käyttöön tarvittavat järjestelyt henkilöstön ja avustuskuljetusten suojelemiseksi sekä velvoittaa komissiota säilyttämään edustuksensa Burundissa; 6. Vetoaa jälleen kerran kiistan kaikkiin poliittisiin osapuoliin väkivallan päättämiseksi ja sellaisen vilpittömän ja rakentavan vuoropuhelun aloittamiseksi, jonka tarkoituksena on demokraattisen ja rauhanomaisen poliittisen ratkaisun löytäminen Burundin ongelmiin; 7. Kehottaa kansainvälistä yhteisöä ja erityisesti Euroopan unionia toteuttamaan kiireellisiä käytännön toimia väkivallan kiihtymisen estämiseksi - muodostamalla YK:n pääsihteerin ehdottama ja Afrikan yhtenäisyysjärjestön kannattama Yhdistyneiden kansakuntien kansainvälinen rauhanturvajoukko, joka olisi valmis puuttumaan tarvittaessa tilanteeseen, - noudattamalla poikkeuksetta Carcassonnessa sovittua EU:n yleistä toimintasuunnitelmaa ja toteuttamalla EU:n tehokasta yhteistä politiikkaa suurten järvien alueella, - avustamalla tehokkaan oikeusjärjestelmän palauttamista rankaisemattomuuden noidankehän murtamiseksi, 8. Tukee päättäväisesti entisen presidentin Nyereren ponnisteluja, joiden tuloksena päästiin suoriin neuvotteluihin vastakkaisten osapuolien välillä, ja Euroopan unionin erikoislähettilään toimintaa; pyytää neuvostoa ja komissiota toteuttamaan poliittisia ja diplomaattisia toimia sen varmistamiseksi, että nämä aloitteet voivat johtaa rauhaan ja vakauteen Burundissa; 9. Kehottaa puhemiestään välittämään tämän päätöslauselman neuvostolle, komissiolle, AKT:n pääsihteeristölle, Burundin hallitukselle sekä YK:n ja Afrikan yhtenäisyysjärjestön pääsihteereille.